钦定古今图书集成/明伦汇编/氏族典/第344卷 > 《廖用贤尚友录》 > 周举
## 钦定古今图书集成/明伦汇编/氏族典/第344卷 > 《廖用贤尚友录》 > 周举

按《后汉书周举传》：“举字宣光，汝南汝阳人，陈留太守
防之子。举姿貌短陋，而博学洽闻，为儒者所宗，故京
师为之语曰：‘五经纵横周宣光’。延光四年，辟司徒李
郃府。时宦竖孙程等既立顺帝，诛灭诸阎，议郎陈禅
以为阎太后与帝无母子恩，宜徙别馆。举谓郃曰：‘太
后幽在离宫，一旦不虞，主上将何以令于天下’？郃即”
上疏陈之。明年正月，帝乃朝于东宫，太后由此以安。
后为平丘令，上书言当世得失，辞甚切正。稍迁并州
刺史。太原旧俗，以介子推焚骸，有龙忌之禁，举乃作
吊书，置子推庙，以宣示愚民，于是众惑稍解。转冀州
刺史。阳嘉三年，征拜尚书。是岁，河南、三辅大旱，天子
亲自露坐德阳殿东厢请雨，又下司隶、河南祷祀河
神、名山大泽。诏书以举才学优深，特下策问。举对以
为宜出后宫不御之女，理天下冤枉之狱。因召见举，
迁司隶校尉。永和中，出为蜀郡太守，坐事免。大将军
梁商疾笃，言周举清高忠正，可重任，由是拜举谏议
大夫。时连有灾异，帝思商言，召举于显亲殿，问以变
眚，遣八使巡行风俗，皆选素有威名者拜举侍中，举
于是劾奏贪猾，表荐公清，朝廷称之。迁河内太守，征
为大鸿胪。建和三年卒。子勰。